
Pieraldo Francesco Tavèyra
VIA PACIS
Cu Maria şi Iosif pe drum

spre Betleem

Tuturor familiilor creştine,

pentru „a se aşeza la umila şi sublima

şcoală a Sfintei Familii din Nazaret spre

a învăţa adevărata ştiinţă a vieţii,

cea mai mare cunoaştere a adevărurilor divine, şi spre a

continua cea mai deplină formare

pentru înţelegerea Evngheliei”

PAUL al VI-lea, Din Discursul ţinut la Nazaret                         la 5 ianuarie 1964.
Prezentare
     Misterele principale ale credinţei noastre sunt: Întruparea Cuvântului, Patima şi Moartea Cuvântului, Învierea din morţi a Cuvântului. Liturgia subliniază aceste principale mistere cu tot atâtea Timpuri liturgice numite forte. Pentru misterul Întrupării este Timpul Adventului şi  Timpul Crăciunului; pentru misterul Patimii şi Morţii lui Cristos este Timpul Postului Mare  şi Săptămâna Sfântă; pentru misterul Învierii este Sâmbăta Sfântă sau Vigilia Pascală şi tot Timpul Paştelui până la Rusalii.
     În aceste perioade ale liturgiei sufletul are nevoie să se ridice cât mai mult spre Cele de sus. E vorba de o creştere spirituală ce  trebuie realizată, dacă vrem într-adevăr să ne simţim fii ai lui Dumnezeu şi fraţi  ai lui Isus Domnul. Aşadar tebuie să ne rugăm mai mult, să medităm mai mult, să aprofundăm mai mult mesajul mântuirii. Trebuie ca fiecare dintre noi să se lase cu totul atras de Domnul. Trebuie ca, punând deoparte nenumăratele lucruri trecătoare ce ne agită şi ne preocupă (Lc 10,41), fiecare din noi să-şi aleagă partea cea mai bună: să se aşeze la picioarele lui Isus pentru a-i asculta cuvântul (Lc 10,39).

     Pentru Postul Mare, unul din mijloacele cele mai indicate spre a-l trăi este Calea Crucii. Pentru Paşte este Calea Luminii care ne face să trăim în profunzime Învierea lui Cristos. Dar pentru Advent şi Crăciun? 
     Pentru acest timp forte iată Via Pacis, „Calea Păcii”. Pacea, atât de dorită şi adesea atât de departe de popoarele pământului, e un bine suprem! Totuşi, nu este un bine care se improvizează. E mai curând un bine pe care îl învăţăm cu atât mai mult cu cât ne exersăm în arta păcii.

     Pacea se naşte în familie, iată de ce Via Pacis este dedicată familiilor creştine. Soţii trăiesc pacea între ei şi această pace o transmit fiilor cu propria lor comportare şi cu educarea copiilor, încă de mici, pentru pace. Dacă e adevărat că familia este celula societăţii, atunci pacea în familie va fi pacea şi în societate (naţională şi internaţională).

     Sfânta Familie din Nazaret e mereu trăită în pace. Iar necazuri şi dureri au suferit mult şi Sf. Iosif şi Maica Sfântă şi Pruncul Isus! La Betleem refuzaţi de toţi, găsesc adăpost într-o grotă. Şi aici se naşte Isus, Principele păcii. Şi la această pace privesc oamenii care vin în contact cu Isus, din generaţie în generaţie până la noi. Şi nu e minunat să ne gândim că Paul VI, instituind Ziua Mondială a Păcii, a stabilit-o la 1 ianuarie, adică în încheierea Octavei Sfântului Crăciun?

     Sfânta Familie a răspuns totdeauna cu blândeţe, răbdare şi umilinţă la orice provocare generată de răutatea umană. Aceasta ne este lecţie şi exemplu fiecăruia dintre noi, oriunde ne află.        
     Din punct de vedere al celebrării, Via Pacis reuneşte în sine şi Adventul şi Timpul Crăciunului şi o face în acest mod: 
     1) În Via Pacis la început suntem într-o atmosferă de Advent; la sfârşitul acesteia suntem într-un climat de Crăciun.

     2) Primele şase staţiuni sunt de aşteptare ca Isus să se nască; a şaptea şi a opta sunt dedicate naşterii lui Isus în sine; celelalte şase staţiuni oferă efectul binefăcător pe care această naştere îl provoacă. 

     Apoi, Via Pacis, meditează şi se roagă: 

     - Meditează cu cuvintele Evangheliei ori cu alte părţi din Sfânta Scriptură; pe lângă aceasta reflectează la ceea ce, rând pe rând, ne spun Părinţii Bisericii, Magisteriul şi învăţătura unor sfinţi, fiecare destul de cunoscut. 

     - Se roagă, folosind şi formulele din liturgie şi o face, gândind la toate nevoile, în special cele ce pot genera stări de tensiune (lipsa unei slujbe, a unei case, a unei patrii; lipsa de iubire, de afecţiune, etc.).

     Fiecare staţiune se încheie cu cuvintele Elisabetei către verişoara ei Maria în momentul Vizitei Sfintei Fecioare la mama lui Ioan Botezătorul.

     Facă Via Pacis ca Naşterea lui Isus să fie tot mai mult un motiv pentru a căuta adevăratul şi marele Cadou pentru noi şi pentru ceilalţi: înţelegerea reciprocă, afecţiunea, iubirea, bucuria de a-i sluji pe fraţi, căutarea de a trăi împreună, pacea!
Roma, 25 martie 1999
Solemnitatea Bunei Vestiri

Introducere
Cântec de Advent
T.   Antifona:  Coborâţi, cerurilor roua de sus şi norii să plouă dreptatea! Să se deschidă pământul, şi să odrăslească mântuirea şi să răsară totodată dreptatea. (Is 45,8)
G.   Să ne rugăm

           Te rugăm, Doamne, revarsă harul tău asupra sufletelor noastre, pentru ca noi, care am cunoscut prin vestirea Îngerului Întruparea lui Cristos, Fiul tău, să fim duşi prin patima şi crucea lui la slava învierii. Prin Cristos Domnul nostru. Amin. 
(Rugăciune de la Duminica a IV-a din Advent)

G.   Să ascultăm  fragmentul din evanghelie al vestirii îngerului adresat Mariei. Numai la fiat-ul Fecioarei din Nazaret, Cuvântul lui Dumnezeu s-a făcut trup şi a venit să locuiască între noi.
L. Din evanghelia după Luca   (1, 26-38)                                                

În luna a şasea, îngerul Gabriel a fost trimis de Dumnezeu într-o cetate din Galileea, numită Nazaret, la o fecioară, logodită cu un bărbat, numit Iosif, din casa lui David. Iar numele fecioarei era Maria.

     Şi intrând la ea, i-a spus: „Bucură-te, o, plină de har, Domnul este cu tine!” Ea s-a tulburat la acest cuvânt şi cugeta în sine ce fel de salut ar putea fi acesta. Însă îngerul i-a spus: „Nu te teme, Marie, pentru că ai aflat har la Dumnezeu. Vei primi în sân şi vei naşte un fiu şi-l vei numi Isus. Acesta va fi mare: va fi numit Fiul Celui Preaînalt şi Domnul Dumnezeu îi va da tronul lui David, tatăl său; şi va domni peste casa lui Iacob pe veci, iar domnia lui nu va avea sfârşit”. 

     Maria a spus către înger: „Cum va fi aceasta, din moment ce nu cunosc bărbat?” Răspunzând, îngerul i-a spus: Duhul Sfânt va veni asupra ta şi puterea Celui Preaînalt te va umbri; de aceea, sfântul care se va naşte va fi numit Fiul lui Dumnezeu. Iată, Elisabeta, ruda ta, a zămislit şi ea un fiu la bătrâneţe, şi aceasta este luna a şasea pentru ea care era numită sterilă, pentru că la Dumnezeu nimic nu este imposibil. Atunci Maria a spus: „Iată, slujitoarea Domnului: fie mie după cuvântul tău”. Şi îngerul a plecat de la ea. 

Cântarea  (Evr 10, 5-7,10)

Rit. Iată-mă, Doamne: să se împlinească în mine cuvântul tău.

Intrând în lume, Cristos spune: „Tu n-ai voit nici jertfă nici ofrandă, ci mi-ai alcătuit un trup. Rit.

Nu ţi-au plăcut nici arderile de tot, nici jertfele pentru păcat. Atunci am zis: iată vin – în sulul cărţii este scris despre mine – ca să fac voinţa ta, Dumnezeule”. Rit.
Datorită acestei voinţe, suntem sfinţiţi prin jertfa trupului lui Isus Cristos, o dată pentru totdeauna. Rit.

Aleluia
Pentru aceasta ne va vizita Cel care răsare din înălţime, ca să-i lumineze pe cei ce zac în întuneric şi în umbra morţii,  şi să îndrepte paşii noştri pe calea păcii”. (Lc 1,78b-79)
Aleluia 
Staţiunea I-a
Cezar August a decretat recensământul

G. La început era Cuvântul şi Cuvântul era la Dumnezeu

T. Şi Cuvântul s-a făcut trup şi a locuit între noi.

L1. Din evanghelia după Luca  (Lc 2, 1-3)
În zilele acelea a venit un decret din partea împăratului August ca să se facă recensământ pe tot pământul. Acest recensământ a fost primul, pe când Quirinius era guvernator al Siriei. Toţi mergeau să fie înscrişi, fiecare în cetatea sa.                         

L2. Reflecţie
Dumnezeu exista în sine în mod perfect singur. Dumnezeu exista în unicitatea sa şi nimic nu era care să fi fost coetern cu el. Nimic nu exista decât numai Dumnezeu. El era singur, dar complet în totul. În el se afla inteligenţă, ştiinţă, putere şi sfat. Totul era în el şi el era totul. Când a voit, şi în măsura în care a voit, el, în timpul de el prestabilit, ne-a revelat Cuvântul său prin care crease toate lucrurile. Deci întrucât Dumnezeu poseda în sine Cuvântul său iar acesta era inaccesibil pentru lumea creată, el l-a făcut accesibil. Aceasta este Înţelepciunea care venind în lume s-a revelat Fiu al lui Dumnezeu. Totul a fost creat prin el, dar el este unicul care vine de la Tatăl. (Sf. HIPOLIT, din tratatul Contra ereziei lui Noetus – Oficiul Lecturilor din 23    decembrie) 
G. Să ne rugăm:
- O Tată, aminteşte-ţi de toate generaţiile umane care s-au succedat pă pământ şi au sperat în tine, primeşte-le în împărăţia mântuirii tale: 
Trimite la noi pe Fiul tău, aşteptat de toate generaţiile!

- Pregăteşte în inima noastră calea Cuvântului tău veşnic, care este prima dintre toate timpurile şi care vine, ca să se reveleze în noi gloria sa: Trimite...
- O Tată, care ai promis poporului tău un vlăstar al dreptăţii, păstrează curată şi sfântă Biserica ta: Trimite...

G.  Dumnezeule atotputernic şi milostiv, dă-ne, te rugăm, harul ca nici o grijă pământească să nu ne împiedice în drumul nostru spre întâmpinarea Fiului tău, iar cunoaşterea înţelepciunii cereşti să ne facă părtaşi de viaţa lui. El care fiind Dumnezeu.  Amin. (Rug. Duminica a II-a din Advent)
T.  Binecuvântată eşti tu, o Marie, între toate femeile

şi binecuvântat este rodul trupului tău Isus!
Staţiunea a II-a
Maria şi Iosif pleacă de la Nazaret

G. La început era Cuvântul şi Cuvântul era la Dumnezeu

T.  Şi Cuvântul s-a făcut trup şi a locuit între noi.

L1. Din evanghelia după Luca  (Lc 2, 4-5)
Şi Iosif a urcat din Galileea, din cetatea Nazaret, către Iudeea, în cetatea lui David, care se numeşte Betleem, întrucât era din casa şi din familia lui David, pentru a se înscrie împreună cu Maria, logodnica lui care era însărcinată.
L2. Reflecţie

În drum spre Iudeea, Maria îşi concentra gândul asupra Fiului său şi medita la plinătatea Duhului Sfânt de care era pătrunsă. Ba chiar simţea nevoia să se gândească la el, pentru că o femeie găseşte în mod normal în soţul ei un sprijin şi un ajutor pentru misiunea ei maternă; Fecioara căuta acest sprijin în Duhul Sfânt, voia să-l aibă ca şi prieten apropiat în timpul întregii sale existenţe de mamă, să-i dovedească şi încrederea unei soţii şi să primească de la el susţinerene neîncetată... Fecioara nu putea să vorbească de maternitatea ei şi despre Fiu decât Duhului Sfânt. Acesta era singurul care putea să o conducă pe calea misterului. (J. GALOT, Il cuore di Maria, Ed. Vita e Pensiero, Milano 1957, pp.196 ş.u.)
G. Să ne rugăm
- Tu ai ales-o pe Fecioara Maria, ca să devină Mama Fiului tău, priveşte cu bunătate la toţi cei care aşteaptă răscumpărarea: Doamne, dă-ne harul tău.
- Prin gura îngerului ai vestit Mariei bucuria şi pacea, dăruieşte lumii bucuria şi pacea împărăţiei tale:  Doamne....

- Prin lucrarea Duhului Sfânt şi cu consimţământul Mariei ai făcut să locuiască între noi Cuvântul tău veşnic, pregăteşte-ne ca să-l primim pe Cristos aşa cum l-a primit Fecioara Maria: Doamne... 

G. Părinte ceresc, tu ai voit ca preacurata Fecioară Maria, la vestirea îngerului, să-l zămislească pe Cuvântul veşnic şi, devenind lăcaş al dumnezeirii, să se umple de lumina Duhului Sfânt. Dă-ne, te rugăm, harul ca, după exemplul ei, să împlinim şi noi cu smerenie voinţa ta. Prin Domnul. Amin. 
(Rug. din 20 dec.) 

T.  Binecuvântată eşti tu, o Marie, între toate femeile de pe pământ  şi binecuvântat este rodul trupului tău, Isus!

Staţiunea a III-a

Sosirea Mariei şi a lui Iosif la Betleem

G. La început era Cuvântul şi Cuvântul era la Dumnezeu

T. Şi Cuvântul s-a făcut trup şi a locuit între noi.

L1. Din cartea profetului Mihea  (Mih 5, 1-2a.3a.4a)
Şi tu, Betleeme, pământ al lui Iuda, nicidecum nu eşti cea mai mică dintre cetăţile de seamă ale lui Iuda; căci din tine va ieşi stăpânitorul care va conduce poporul meu Israel; originea lui este dintru început, din zilele veşniciei. Stăpânul din Israel îl va da pe mâini străine până când cea care trebuie să nască va naşte. Şi el se va ridica şi îi va păstori prin puterea Domnului, prin măreţia numelui Domnului Dumnezeului său. El însuşi va fi pacea! 
L2. Reflecţie

Fiul lui Dumnezeu a coborât într-un trup asemănător păcatului (Rm. 8,3), mai întâi, ca să condamne păcatul şi, după ce l-a condamnat,  să-l arunce afară din trup, apoi, ca să-l provoace pe om să-i devină asemenea, dându-i misiunea de a fi imitatorul lui Dumnezeu, orânduindu-l, sub ascultarea Tatălui, ca să-l vadă pe Dumnezeu şi să devină capabil de Tatăl. Cuvântul lui Dumnezeu, care locuieşte în om, s-a făcut Fiul Omului ca să-l obişnuiască pe om să-l primească pe Dumnezeu şi ca să-l obişnuiască pe Dumnezeu să locuiască în om, după cum i-a plăcut Tatălui. (Sf. IRINEU, din tratatul  Împotriva ereziilor – Oficiul Lecturilor din 19 dec.)

G.Să ne rugăm

- Noi te aşteptăm plini de speranţă, vino, Doamne Isuse: 
Vino, Doamne, nu întârzia!

- În tine avem existenţa, energia şi viaţa, o Doamne, vino şi arată tuturor oamenilor prezenţa ta: Vino...

- Tu care eşti eliberatorul nostru, dă tuturor oamenilor libertatea fiilor lui Dumnezeu: Vino...  

G.  Doamne Isuse, te rugăm, grăbeşte-te şi nu întârzia şi, prin venirea ta, dă mângâiere şi speranţă celor care se încred în iubirea ta fără margini. Tu care fiind Dumnezeu. Amin. (Rug. din 24 decembrie)

T. Binecuvântată eşti tu, o Marie, între toate femeile

şi binecuvântat este rodul trupului tău, Isus!

Staţiunea a IV-a
La Betleem, pentru Maria şi Iosif, nu este loc în oraş
G. La început era Cuvântul şi Cuvântul era la Dumnezeu

T.  Şi Cuvântul s-a făcut trup şi a locuit ntre noi.
L1. Din evanghelia după Luca  (Lc 9, 57-58)
În timp ce mergeau pe drum, cineva i-a spus: „Te voi urma oriunde te vei duce”. Dar Isus i-a răspuns: „Vulpile au vizuini, păsările cerului au cuiburi, însă fiul Omului nu are unde-şi rezema capul”.                                                           

L2. Reflecţie                                                                                               La Betleem, o Iosife, o Marie, vă văd respinşi de toţi; nu e nimeni care să dea ospitalitate în hanul său unor sărmani străini... e loc numai pentru cei mari; iar Regina cerului trebuie să nască un Dumnezeu într-un staul. Maica Mântuitorului, cât eşti de scumpă! Şi cât te văd de mare în sărăcia acelui loc! Cei săraci, cei smeriţi, sunt atâţia pe acest pământ; ei pot, fără teamă, să-şi înalţe privirea spre tine. (Sf. TEREZA A PRUNCULUI ISUS, din poezia De ce te iubesc, Maria , nn.9 şi 17: după traducerea lui C Betocchi)
G. Să ne rugăm
- Tu, Cuvânt Veşnic, aminnteşte-ţi că ai venit ca străin pe pământ, te-ai făcut rătăcitor, nu ai avut nimic: 
Să trăiesc din iubire şi să trăiesc din viaţa ta, Cuvânt veşnic!

- Nu ai avut nici măcar o piatră, nici o vizuină, nici un cuib de păsări. O Isuse al meu, vino atunci în mine: Să trăiesc...

- Pe inima mea reazămă-ţi capul, o Isuse, căci sufletul meu e gata să te primească; Mântuitorule preaiubit, odihneşte-te în mine: Să trăiesc...

(Formule culese din poezii ale Sf. Tereza a Pruncului Isus)

G.  O Dumnezeule, Tată al tuturor oamenilor, pentru tine nimeni nu e străin, nimeni nu e exclus din paternitatea ta: priveşte-i cu iubire pe cei refugiaţi, pe cei exilaţi, pe victimele segregaţiei şi pe copiii abandonaţi şi lipsiţi de apărare, ca să le dăruieşti tuturor căldura unei case şi a unei patrii, iar nouă o inimă sensibilă şi generoasă faţă de cei săraci şi asupriţi. Prin Cristos Domnul nostru. Amin.  (Rug. Liturghia Votivă pentru refugiaţi şi exilaţi)
T.  Binecuvântată eşti tu, o Marie între toate femeile

şi binecuvântat este rodul trupului tău, Isus!
Staţiunea a V-a

Sărăcia totală a Mariei şi a lui Iosif

G. La început era Cuvântul şi Cuvântul era la Dumnezeu

T. Şi Cuvântul s-a făcut trup şi a locuit între noi.

L1. Din evanghelia după Matei  (Matei 5, 1-3)
Văzând mulţimile, Isus s-a urcat pe munte şi, după ce s-a aşezat, s-au apropiat de el discipolii săi. Şi îi învăţa zicând : «Fericiţi cei săraci în duh, pentru că a lor este împărăţia cerurilor ».  
L2. Reflecţie

O sărăcie fericită! Celui care te iubeşte şi te îmbrăţişează îi dăruieşti bogăţii veşnice. O sărăcie sfântă ! Celor care te posedă şi te doresc, Dumnezeu le promite împărăţia cerurilor şi le oferă în mod inefabil eternă glorie şi viaţă fericită. O sărăcie pioasă! Pe tine Domnul Isus Cristos, în a cărui putere erau şi sunt cerul şi pământul, căci a fost de ajuns un semn al cuvântului său şi toate lucrurile au fost făcute, a binevoit să te îmbrăţişeze preferându-te oricărui alt lucru. Dacă, aşadar, Domnul cel atât de mare, coborând în sânul Fecioarei a voit să apară în lume ca om vrednic de dispreţ, nevoiaş şi sărac, pentru ca oamenii – care erau foarte săraci şi nenorociţi, înfometaţi de hrană cerească –, să devină în el bogaţi posedând împărăţia cerului, tresăltaţi  şi veseliţi-vă cu nespusă bucurie şi fericire spirituală. (Sf. CLARA DE ASSISI, din Lettera Prima, EMP 1979, p 201) 
G. Să ne rugăm
- Tu care ai venit sărac şi smerit ca să ne răscumperi din păcat, primeşte-ne în adunarea celor drepţi, când vei veni în slavă: Vino, Doamne Isuse !
- Te-ai îmbrăcat în neputinţa umană, ajută-i şi ocroteşte-i pe cei săraci, bolnavi, în agonie : Vino...

- Cristoase Mântuitorul nostru, care primit în sărăcie de Fecioara Maria şi de Iosif, ai împărtăşit condiţia noastră umană, fă ca noi să fim părtaşi la viaţa ta divină : Vino...

C Tată milostiv, fă ca şi noi să imităm exemplul de sărăcie al Fericitei Fecioare Maria şi al Sfântului Iosif, pentru ca, prin încercările acestei vieţi să putem ajunge la slava cerească. 
Prin Cristos Domnul nostru. Amin. (Cf. Rug. după Împărt. Sărbătoarea Sfintei Familii)
T.  Binecuvântată eşti tu, o Marie, între toate femeile

şi binecuvântat este rodul trupului tău, Isus !
Staţiunea a VI-a

Maria şi Iosif amenajează o grotă la Betleem

G.  La început era Cuvântul şi Cuvântul era la Dumnezeu

T.  Şi Cuvântul s-a făcut trup şi a locuit între noi.

L1. Din evanghelia după Matei  (Matei 6, 25-26.33) 
Isus a spus: nu vă îngrijoraţi pentru viaţa voastră: ce veţi mânca sau ce veţi bea, nici pentru trupul vostru: cu ce vă veţi îmbrăca. Oare nu este viaţa mai mult decât hrana, iar trupul mai mult decât îmbrăcămintea? Priviţi păsările cerului: nu seamănă, nu seceră, nici nu adună în hambar, iar Tatăl vostru ceresc le hrăneşte. Oare nu sunteţi voi mult mai de preţ decât ele? Căutaţi mai întâi împărăţia lui Dumnezeu şi dreptatea lui şi toate acestea vi se vor adăuga.
L2. Reflecţie

Putem descoperi că Dumnezeu, în Providenţa sa atotputernică, poate scoate un bine din consecinţele unui rău, fie el şi moral, provocat de creaturile sale. Sfânta Ecaterina de Siena le spune « celor care se scandalizează şi se revoltă pentru ceea ce li se întâmplă » : « Toate pornesc din iubire, toate sunt rânduite spre mântuirea omului. Dumnezeu face totul numai cu acest scop» (Dialoghi, 4,138). Noi credem cu tărie că Dumnezeu este stăpânul lumii şi al istoriei. Insă căile Providenţei sale ne rămân adesea necunoscute. Numai la capăt, când va lua sfârşit cunoaşterea noastră parţială, când îl vom vedea pe Dumnezeu « faţă  în faţă » (1 Cor 13,12), ne vor fi pe deplin cunoscute căile pe care, chiar dacă prin drame ale răului şi ale păcatului, Dumnezeu îşi va fi călăuzit făptura la odihna Sabatului definitiv, pentru care a creat cerul şi pământul. (Catehismul Bisericii catolice, nn. 312-313-314)
G. Să ne rugăm

- O Doamne, revelează-ne bunătatea ta care lucrează în orice creatură, ca să recunoaştem în toate şi în toţi lumina gloriei tale : 
Noi ne încredem în tine, Doamne.

- Îngrijeşte-te de cei fără lucru şi fără acoperiş, fă ca fiecare familie să aibă cele necesare pentru o viaţă demnă şi în siguranţă : Noi...
- Dăruieşte şi păstrează roadele pământului şi ale muncii, pentru ca niciun om să nu fie lipsit de pâinea de toate zilele : Noi...

G. O Dumnezeule, Providenţa ta nu greşeşte nicicând în orânduirile sale. Te rugăm cu umilinţă să îndepărtezi de la noi tot ce ne este spre rău şi să ne dăruieşti tot ce ne este spre bine. Prin Domnul. Amin.
T. Binecuvântată eşti tu, o Marie, între toate femeile

şi binecuvântat este rodul trupului tău, Isus!
Staţiunea a VII-a

Isus se naşte

G. La început era Cuvântul şi Cuvântul era la Dumnezeu
T. Şi Cuvântul s-a făcut trup şi a locuit între noi. 

L1. Din cartea profetului Isaia  (Isaia 9, 5-6) 
Un prunc s-a născut pentru noi, un fiu ni s-a dat nouă a cărui stăpânire e pe umerii lui. Numele lui este Sfetnic minunat, Dumnezeu atotputernic, Părinte al veacului viitor, Principele păcii. Stăpânirea lui va fi mare iar pacea lui nu va avea hotar. El va domni peste tronul lui David şi peste împărăţia pe care vine s-o întărească şi s-o întemeieze prin dreptate şi judecată de acum şi până în veac; râvna Domnului va face aceasta. 
L2. Reflecţie

Acest Dumnezeu s-a făcut pentru noi copil şi pentru noi s-a născut. Cristos a voit să fie numit « copil » din multe motive, dar pe scurt voi arăta unul singur. Dacă aduci o ofensă unui copil, dacă îl provoci cu o insultă, dacă îl persecuţi, dar apoi îi arăţi o floare, un trandafir sau ceva de acest gen, iar în timp ce i-o arăţi faci actul de a i-o dărui, nu-şi mai aminteşte de injuria primită, îi trece mânia şi aleargă să te îmbrăţişeze. La fel, dacă îl ofensezi pe Cristos prin păcatul de moarte şi îi aduci vreo altă injurie, dar apoi îi oferi floarea căinţei sau trandafirul unei mărturisiri scăldată în lacrimi – lacrimile sunt sângele sufletului – el nu-şi mai aminteşte de ofensa ta, iartă vina şi aleargă să te îmbrăţişeze şi să te sărute. (Sf. ANTON DE PADUA, din I Sermoni, EMP 1996, pp. 943-944)
G. Să ne rugăm

-  O Tată, noi îţi mulţumim că ni l-ai dat în dar pe Fiul tău;  fă ca bucuria naşterii sale să strălucească asupra lumii întregi : Tată milostiv, al milă de noi !
- Tu care l-ai trimis pe Fiul tău ca să vestească tuturor oamenilor timpul milostivirii, dăruieşte libertate şi pace lumii întregi: Tată...

- Tu care îi chemi pe oameni din întuneric la lumină, fă ca să devenim martori generoşi ai Evangheliei tale: Tată...

G.  Atotputernice Dumnezeule, dă-ne, te rugăm, harul, ca noua naştere, în trup omenesc, a Fiului tău unul-născut să ne elibereze de jugul cel vechi al robiei păcatului. Prin Domnul. Amin. (Rug. Din 30 decembrie)
T. Binecuvântată eşti tu, o Marie, între toate femeile

şi binecuvântat este rodul trupului tău, Isus!
Staţiunea a VIII-a

Maria îl aşează pe Pruncul Isus în iesle

G. La început era Cuvântul şi Cuvântul era la Dumnezeu
T.  Şi Cuvântul s-a făcut trup şi a locuit între noi.

L1. Din Evanghelia după Luca   (Lc 2, 6-7)
Pe când erau ei acolo, s-au împlinit zilele ca Maria să nască şi l-a născut pe fiul ei, primul născut, l-a înfăşat şi l-a culcat în iesle, pentru că nu era loc de găzduire pentru ei.

L2. Reflecţie

“L-a înfăşat şi l-a culcat în iesle” (Lc 2, 7). O sărăcie, o umilinţă! Stăpânul tuturor lucrurilor e înfăşat în scutece, regele Îngerilor e pus spre odihnă într-un staul. Ruşinează-te, o nesătulă avariţie! Scufundă-te, o mândrie umană! “L-a înfăşat în scutece”. Reţine cum Cristos, la începutul şi la sfârşitul vieţii sale, este înfăşurat în pânze. “Iosif din Arimateea – spune Marcu – a cumpărat un giulgiu, l-a dat jos pe Isus de pe cruce şi l-a înfăşurat în giulgiu” (15,46). Fericit cel care îşi va sfârşi viaţa înfăşurat în giulgiul nevinovăţiei baptismale. Noul Adam e înfăşurat în pânze, care în albeaţa lor reprezintă candoarea Mamei sale, nevinovăţia baptismală şi gloria învierii finale.  (Sf. ANTON DE PADUA, din I Sermoni, EMP 1996, p. 941)
G. Să ne rugăm

- Fiu al lui Dumnezeu, născut la Betleem în umilinţa ieslei, fă ca în Biserica ta să strălucească mereu sărăcia evanghelică: Fiul Dumnezeului celui viu, ai milă de noi.

- Tu ai voit să îmbraci natura noastră muritoare, fii lumină pentru cei orbi, putere pentru cei slabi, mângâiere pentru cei suferinzi: Fiul...

- Tu te-ai făcut sărac pentru a ne îmbogăţi cu sărăcia ta şi te-ai umilit pentru a ne face  părtaşi ai măreţiei tale, fă ca noi să mergem fără compromisuri pe calea Evangheliei: Fiul...

G.  Dumnezeule atotputernic, care ne învălui în lumina cea nouă a Cuvântului tău făcut om, dă-ne, te rugăm, harul ca în faptele noastre să strălucească misterul credinţei ce ne luminează mintea. Prin Domnul. (Rug. din 25 decembrie, Liturghia Aurorei)

T. Binecuvântată eşti tu, o Marie, între toate femeile

şi binecuvântat este rodul trupului tău, Isus!
Staţiunea a IX-a

Păstorii din Betleem chemaţi de îngerul Domnului

G. La început era Cuvântul şi Cuvântul era la Dumnezeu

T. Şi Cuvântul s-a făcut trup şi a locuit între noi.

L1. Din evanghelia după Luca  (Lc 2,8-12)
În acelaşi ţinut erau unii păstori care trăiau pe câmp şi păzeau turmele pe timpul nopţii. Şi le-a apărut un înger al Domnului şi gloria Domnului i-a învăluit în lumină, iar ei au fost cuprinşi de o mare spaimă. Îngerul le-a spus : «Nu vă temeţi, căci iată, vă vestesc o mare bucurie care va fi pentru tot poporul : astăzi, în cetatea lui David, vi s-a născut Mântuitorul care este Cristos Domnul. Acesta este semnul: veţi găsi un copil înfăşat şi culcat în iesle».  

L2. Reflecţie

Isus nu îi cheamă pe aceia care sunt vrednici, dar pe aceia pe care voieşte el. Iubirea Domnului Nostru se revelează la fel într-un suflet mai simplu care nu rezistă de loc la har, ca şi într-un suflet mai sublim. Coborându-se până într-atât, Dumnezeu se arată infinit de mare. În acelaşi mod în care soarele luminează marii cedrii şi floricelele neînsemnate ca şi cum fiecare ar fi unic în lume, tot aşa Domnul nostru se ocupă de fiecare suflet cu atâta iubire ca şi cum ar fi singurul care există. (Aşadar) iubirea cuprinde toate vocaţiile. (Sf. TEREZA A PRUNCULUI ISUS, Manoscritti, nn. 3,6,7 şi 254)
G. Să ne rugăm
- Isuse, care prin Îngerul tău, ai chemat la grota ta păstorii din Betleem, fă ca tinerii să cunoască calea pe care ai trasat-o pentru fiecare din ei, pentru ca, realizându-şi vocaţia, să fie cu adevărat fericiţi :
Isuse, fiul lui David, ai milă de noi.
- Întăreşte-i în vocaţie pe aceia care au părăsit orice lucru pentru a te urma şi fă ca ei să fie o evanghelie vie şi o dovadă autentică a sfinţeniei Bisericii : Isuse, ...
- Fericita Fecioară, Mama ta şi Sfântul Iosif să mijlocească pentru religioşii şi fecioarele consacraţi ţie, pentru ca ei să trăiască cu bucurie dăruirea lor ţie în Sfânta Biserică : Isuse, ...
G.  Tată sfânt, care îi chemi pe toţi fiii tăi la caritatea perfectă şi îi inviţi pe unii să-l urmeze mai îndeaproape pe Cristos Fiul tău, dă-le acelora pe care i-ai ales ca să fie cu totul ai tăi, să se arate în Biserică şi în lume ca semn vizibil al împărăţiei tale. Amin. (Rug. Liturghia Votivă pentru Vocaţiile Religioase) 
T. Binecuvântată eşti tu, o Marie, între toate femeile

şi binecuvântat este rodul trupului tău, Isus!
Staţiunea a X-a
Corul Îngerilor proclamă oamenilor pacea

G. La început era Cuvântul şi Cuvântul era la Dumnezeu
T. Şi Cuvântul s-a făcut trup şi a locuit între noi.

L1. Din evanghelia după Luca  (Lc 2, 13-14)
Dintr-o dată, s-a unit cu îngerul o mulţime din oastea cerească, lăudându-l pe Dumnezeu şi spunând: “Mărire în înaltul cerurilor lui Dumnezeu, şi pe pământ pace oamenilor pe care el îi iubeşte!”

L2. Reflecţie

Pacea este darul lui Dumnezeu pentru că în sensul ei cel mai deplin şi profund cere o viaţă, o bucurie, o reconciliere, care depăşesc cutezanţele umane şi dorinţele pământeşti şi se îndeplinesc definitiv în casa Tatălui, în lumea reînnoită, în împărăţia veşnică pregătită pentru toţi fiii lui Dumnezeu. Pacea este încredinţată omului, pentru că esteîntr-adevăr, deşi imperfect, anticipată şi prefigurată în toate acele forme de pace, care trebuie să fie construite pe pământ: de la pacea interioară a conştiinţelor la pacea prieteniilor senine; de la pacea care fericeşte convieţuirea familială, la pacea care alimentează colaborarea la diferite niveluri ale societăţii; de la pacea care garantează viaţa unui popor în respectarea libertăţilor civile, la pacea care asigură progresul tuturor popoarelor în căutarea dreptăţii şi a cooperării fraterne. (CARD. CARLO MARIA MARTINI, La parola nella città – EDB 1982, p. 206)
G. Să ne rugăm                                                                                            - Sfetnic minunat, Principe al păcii, fă ca lumea întreagă să cunoască o eră de dreptate şi de pace: 
Dăruieşte tuturor pacea ta, Doamne
- Ai venit pentru a forma din toţi oamenii poporul tău sfânt, fă din toate naţiunile o singură mare familie, unită şi activă în dreptate şi în pace: Dăruieşte...

- Tu, care prin naşterea ta ai binecuvântat şi ai sfinţit familia ta, fă ca orice familie să trăiască în înţelegere şi în pace: Dăruieşte...

G. O Dumnezeule, care extinzi la orice creatură grija ta părintească, fă ca toţi oamenii care au de la tine aceeaşi origine, să formeze o adevărată familie, unită în armonie şi în pace.  Prin Cristos. (Rug. Liturghia Votivă pentru Pace şi Dreptate)

T.  Binecuvântată eşti tu, o Marie, între toate femeile

şi binecuvântat este rodul trupului tău, Isus!
Staţiunea a XI-a
Păstorii fac cunoscut ceea ce li se spusese despre copil
G. La început era Cuvântul şi Cuvântul era la Dumnezeu

T.  Şi Cuvântul s-a făcut trup şi a locuit între noi.

L1. Din evanghelia după Luca   (Lc 2, 15-18)

 
Când îngerii au plecat de la ei spre cer, păstorii au spus unii către alţii: „Să mergem până la Betleem şi să vedem acest Cuvânt care s-a născut şi ce ne-a făcut cunoscut Domnul”. Au plecat deci, în grabă şi i-au găsit pe Maria, pe Iosif şi copilul culcat în iesle. După ce l-au văzut, au făcut cunoscut ceea ce li se spusese despre acest copil. Toţi cei care auzeau se mirau de cele spuse lor de către păstori.
L2. Reflecţie

(Ca în păstorii din Betleem) izvorăşte în Biserică o unică plinătate şi o nevoie de efuziune, cu avertizarea clară a unei misiuni care o transcende, a unei vestiri de răspândit. E datoria de a evangheliza. E trimiterea misionară. E oficiul apostolic. Nu e suficientă o atitudine de a păstra cu fidelitate. Datoria în conformitate cu patrimoniul primit de la Cristos e răspândirea, e oferirea, e vestirea, noi o ştim bine: „Aşadar, mergeţi, şi faceţi ucenici din toate naţiunile”, e mandatul ultim al lui Cristos pentru apostolii săi. Noi am da acestui impuls interior de caritate, care tinde a se face dar exterior de caritate, numele, azi devenit comun, de dialog. (PAUL IV, Ecclesiam suam, n. 37) 

G. Să ne rugăm

- Tu care mângâi Biserica cu misterul naşterii tale, umple-o cu darurile şi binecuvântările tale:
Naşterea ta, Doamne, să lumineze întreaga Biserică.

- Păstor şi conducător suprem al sufletelor noastre, ocroteşte şi luminează pe Papa şi pe episcopi, ca să fie fideli împărţitori ai harului tău: Naşterea ta ...

- Te rugăm pentru misionari şi pentru toţi slujitorii Evangheliei; asemenea păstorilor din Betleem, să vestească cu entuziasm şi încredere  tuturor oamenilor, mesajul tău de mântuire şi de răscumpărare: Naşterea ta ...

G.  O Tată, care l-ai trimis în lume pe Cristos, adevărata lumină, revarsă pe Duhul Sfânt, care să răspândească sămânţa adevărului în inima oamenilor şi să-i dispună la ascultarea credinţei, pentru ca toţi fiii tăi, născuţi la o viaţă nouă prin Botez, să formeze unicul popor al noii alianţe. Prin Cristos Domnul nostru. Amin. (Rug. Liturghia Votivă pentru evanghelizarea popoarelor)

T. Binecuvântată eşti tu, o Maria, între toate femeile

şi binecuvântat este rodul trupului tău, Isus!
Staţiunea a XII-a

Copilului i se pune numele de Isus
G.  La început era Cuvântul şi Cuvântul era la Dumnezeu

T.   Şi Cuvântul s-a făcut trup şi a locuit între noi.

L1. Din evanghelia după Luca   (Luca 2, 21) 
Când s-au împlinit opt zile, a fost circumcis şi i s-a pus numele Isus, aşa cum a fost numit de înger mai înainte de a fi fost zămislit.
L2. Reflecţie

Eu trebuie să vestesc numele său: Isus este Cristos, Fiul Dumnezeului celui viu (cf. Mt 16,16), cel care ni l-a făcut cunoscut pe Dumnezeul cel nevăzut, întâiul născut dintre toate creaturile (cf. Col 1,15), fundamentul tuturor lucrurilor (cf. Col 1,12). El este Învăţătorul omenirii şi Răscumpărătorul ei. El s-a născut, a murit şi a înviat pentru noi. El este centrul istoriei şi al lumii, cel care ne cunoaşte şi ne iubeşte, însoţitorul şi prietenul vieţii noastre, omul durerii şi al speranţei, cel care trebuie să vină şi care va fi judecătorul nostru şi, aşa cum sperăm, plinătatea veşnică a existenţei noastre, fericirea noastră. Eu nu aş mai termina să vorbesc despre el. El este lumina, adevărul, ba mai mult, el este Calea, Adevărul şi Viaţa (In 14,6). El este pâinea, izvorul de apă vie care potoleşte foamea şi setea noastră, păstorul nostru, călăuza noastră, exemplul nostru, mângâierea noastră, fratele nostru. El este mijlocitorul, puntea dintre pământ şi cer; el este prin excelenţă Fiul Omului, pentru că este Fiul lui Dumnezeu, veşnic, infinit; el este Fiul Mariei, cea binecuvântată între femei, mama sa după trup şi mama noastră prin participarea noastră la Duhul trupului mistic: Isus Cristos! Amintiţi-vă: el este cel pe care vi-l vestim pentru veşnicie; numele lui vrem să răsune până la marginile pământului şi în vecii vecilor. (PAUL VI, din Omilii – Of. Lecturilor Dum. XIII P. A.) 

G. Să ne rugăm

- O Isuse, în care locuieşte plinătatea dumnezeirii, fă-ne părtaşi ai naturii tale divine: 
Isuse cu inima blândă şi smerită, ascultă-ne!
- O Isuse, în care sunt cuprinse toate comorile înţelepciunii şi ale ştiinţei, arată lumii, prin intermediul Bisericii, Înţelepciunea tadivină: Isuse ...

- O Isuse, în care Tatăl şi-a găsit toată mulţumirea, atrage-i pe păcătoşi la Inima ta milostivă: Isuse ...

G. Priveşte, o Tată, această familie a ta, care cinsteşte Preasfântul nume al lui Isus, Fiul tău: dă-ne harul de a gusta bunătatea lui  în această viaţă, pentru a ne bucura de fericirea veşnică în patria cerească. Prin Cristos Domnul nostru. Amin.  
(Rug. Liturghia Votivă a Preasfântului Nume al lui Isus) 

T.  Binecuvântată eşti tu, o Marie, între toate femeile
şi binecuvântat este rodul trupului tău, Isus!
Staţiunea a XIII-a
Isus Domnul se arată Regilor Magi

G.  La început era Cuvântul şi Cuvântul era la Dumnezeu

T. Şi Cuvântul s-a făcut trup şi a locuit între noi.

L1. Din evanghelia după Matei    (Mt 2, 1-2.9b-11)
După ce s-a născut Isus în Betleemul Iudeii, în zilele regelui Irod, iată că au ajuns la Ierusalim nişte magi din Răsărit şi întrebau. „Unde este regele nou-născut al iudeilor? Căci am văzut steaua lui la răsărit şi am venit să ne închinăm lui”. [...] Au plecat, şi iată că steaua pe care o văzuseră la răsărit mergea înaintea lor până când, venind, s-a oprit deasupra locului unde era copilul. Când au văzut steaua, au fost cuprinşi de o bucurie foarte mare. Şi, intrând în casă, au văzut copilul împreună cu Maria, mama lui. Apoi, căzând la pământ, l-au adorat şi, deschizând comorile  lor, i-au oferit în dar aur, tămâie şi smirnă. 

L2. Reflecţie
Toate popoarele pe care le-ai făcut vor veni, se vor prosterna în faţa ta, Doamne, şi vor preamări numele tău (Ps 85,9). De asemenea: Domnul şi-a făcut cunoscută mântuirea şi a descoperit dreptatea sa înaintea neamurilor (Ps 97,2). Ştim bine că toate acestea s-au împlinit când o stea i-a condus pe cei trei magi, chemându-i din ţara lor îndepărtată, ca să-l cunoască şi să-l adore pe regele cerului şi al pământului. Această stea ne îndeamnă şi pe noi să urmăm acest exemplu de ascultare şi să slujim, pe cât putem, acestui har care îi invită pe toţi la Cristos. În această căutare, preaiubiţilor, voi toţi trebuie să vă ajutaţi unii pe alţii. (Sf. LEON CELMARE, din Discorsi – Oficiul Lecturilor de la Epifanie)
G. Să ne rugăm
- Rege al neamurilor, care i-ai voit pe Magi la Betleem, ca primiţie a popoarelor chemate la credinţă, dăruieşte-ne spiritul de adoraţie şi de slujire: 
Cristoase, lumina Tatălui, luminează lumea!
- Priveşte cu bunătate pe toţi necreştinii care se angajează pentru a-l elibera pe om de suferinţă şi de nevoi, fă ca ei să găsească în tine calea adevărul şi viaţa: Cristoase ...

- Extinde în toate părţile lumii Biserica ta, ca să fie revelată tuturor oamenilor gloria Preasfintei Treimi: Cristoase ...
G.  O Dumnezeule care, cu steaua călăuzitoare, l-ai descoperit neamurilor pe Fiul tău unul-născut, dă-ne te rugăm harul ca noi, care te-am cunoscut prin credinţă, să ajungem să privim chipul măririi tale. Prin Domnul. Amin. (Rug. Solemnitatea Epifaniei Domnului)
T. Binecuvântată eşti tu, o Maria, între toate femeile

şi binecuvântat este rodul trupului tău, Isus!
Staţiunea a XIV – a
Pruncul Isus este prezentat la Templu

G. La început era Cuvântul şi Cuvântul era la Dumnezeu

T.  Şi Cuvântul s-a făcut trup şi a locuit între noi.

L1. Din evanghelia după Luca  (Lc 2, 22-23.25.27-32)
Maria şi Iosif  l-au dus pe copil la Ierusalim ca să-l ofere Domnului, după cum este scris în Legea Domnului: Orice prim născut de parte bărbătească va fi declarat sfânt pentru Domnul (Ex 13, 12). Şi iată că era la Ierusalim un om cu numele Simeon şi acesta era om drept şi evlavios care aştepta mângâierea lui Israel şi Duhul Sfânt era asupra lui. A fost condus de Duhul Sfânt la templu, iar când părinţii l-au adus pe copilul Isus ca să îndeplinească prescrierile legii cu privire la el, l-a luat în braţele sale şi l-a binecuvântat pe Dumnezeu spunând: „Acum, eliberează-l, Stăpâne, pe slujitorul tău în pace, după cuvântul tău, pentru că ochii mei au văzut mântuirea ta pe care ai pregătit-o în faţa tuturor popoarelor: lumină spre luminarea neamurilor şi spre gloria poporului tău Israel!”   
L2. Reflecţie

Să înaintăm cu toţii plini de strălucire; toţi, împreună, luminaţi, să ieşim în întâmpinarea lui şi, împreună cu bătrânul Simeon, să primim acea lumină strălucitoare şi veşnică; să tresăltăm de bucurie cu el şi să înălţăm un imn de mulţumire lui Dumnezeu, Părintele luminii, care ne-a trimis lumina adevărată îndepărtând întunericul, şi ne-a făcut strălucitori. Căci mântuirea lui Dumnezeu, pe care a pregătit-o înaintea tuturor popoarelor şi pe care a manifestat-o spre slava noastră, care suntem noul Israel, am văzut-o şi noi, datorită lui Cristos, şi am fost îndată eliberaţi de noaptea vechiului păcat, aşa cum Simeon, văzându-l pe Cristos, a fost eliberat de legăturile vieţii prezente. Şi noi, îmbrăţişându-l cu credinţă pe Cristos, care vine la noi din Betleem, am devenit din neamuri păgâne poporul lui Dumnezeu.  (Sf. SOFRONIU, din Discorsi – Of. Lecturilor din 2 februarie)
G. Să ne rugăm
- Doamne, care conform Legii ai voit să fii prezentat Tatălui în templul din Ierusalim, învaţă-ne şi pe noi să ne oferim cu tine în jertfa Bisericii tale: 
O, lumină a neamurilor, luminează pe poporul tău.
- Isuse Cristoase, bucuria şi mântuirea noastră, căutat şi găsit în casa Tatălui tău, de Simeon, om drept, fă ca şi noi să te recunoaştem şi să te întâlnim în mădularele suferinde ale Bisericii tale: O, lumină ...

- Piatră unghiulară a Împărăţiei lui Dumnezeu, pusă ca semn de contradicţie, fă ca oamenii, trăind în credinţă şi în caritate, să găsească în tine învierea şi viaţa: O, lumină ...

G. Dumnezeule atotputernic şi veşnic, noi implorăm cu umilinţă maiestatea ta ca, precum Fiul tău unul-născut a fost prezentat la Templu în trup omenesc, să ne dai şi nouă harul de a ne înfăţişa înaintea ta cu suflete curate. Prin Domnul. Amin.

T. Binecuvântată eşti tu, o Marie, între toate femeile

şi binecuvântat este rodul trupului tău, Isus!
Încheiere
G.   Chemaţi la mântuire prin credinţa în Isus Cristos, „lumina adevărată care luminează pe orice om (In 1,9), oamenii devin „lumină în Domnul” şi „fii ai luminii” (Ef 5,8) şi se sfinţesc prin „ascultarea de adevăr” (1 Pt 1,22). Lumina chipului lui Dumnezeu străluceşte în toată frumuseţea sa pe chipul lui Isus Cristos „chipul Dumnezeului nevăzut” (Col 1,15), „strălucirea gloriei sale” (Evr 1,3), „plin de har şi de adevăr” (In 1,14). El este „calea, adevărul şi viaţa” (In 14,6). Pentru aceasta, răspunsul decisiv la orice interogativă a omului, în special la interogativele sale religioase şi morale, este dat de Isus Cristos, ba chiar este Isus Cristos însuşi. (IOAN PAUL II, Veritatis splendor, 1-2)
Să cerem aşadar Domnului darul Divinei sale Înţelepciuni pentru a putea înţelege că Isus Cristos este Totul nostru şi că noi, fără el, nu suntem nimic. Iar fără darul Înţelepciunii nu poate să subziste pacea. Să ne rugăm:

S. Dumnezeul părinţilor mei şi Domnul îndurării,  care ai făcut toate prin cuvântul tău şi cu înţelepciunea ta l-ai rânduit pe om  ca să stăpânească peste făpturile create de tine şi să cârmuiască lumea în sfinţenie şi dreptate şi cu inimă nepărtinitoare să facă judecată, dă-mi înţelepciunea care şade alături de tine pe tron

şi nu mă scoate din rândul fiilor tăi, căci sunt slujitorul tău şi fiul slujitorei tale, om slab şi cu viaţă scurtă,  puţin priceput pentru a înţelege judecata şi legile.

Căci chiar de ar fi cineva desăvârşit între fiii oamenilor, dar dacă îi va lipsi înţelepciunea ta, va fi socotit ca un nimic.

Cu tine este înţelepciunea care cunoaşte faptele tale; când ai făcut lumea ea era de faţă şi ştia ce este plăcut înaintea ochilor tăi şi ce este drept potrivit poruncilor tale.

Trimite-o din cerurile tale sfinte, şi trimite-o de pe tronul măririi tale, ca să-mi stea alături şi să lucreze cu mine, ca să ştiu ce este plăcut înaintea ta.

Fiindcă ea ştie şi înţelege toate şi mă va călăuzi în lucrările mele cu chibzuinţă şi mă va ocroti cu slava sa.

G.  Isus, făcându-se om, a devenit fratele nostru şi ne-a învăţat să-l numim pe Dumnezeu Tatăl său şi Tatăl nostru. De aceea, să spunem împreună: 

T. Tatăl nostru...

G.  Iar acum să ne dăruim un semn al păcii. 

(Se poate cânta Pace ţie ) 

G.  Să ne rugăm 

Dumnezeule, lumina neamurilor, fă ca toate popoarele să se bucure de pace netulburată şi revarsă în inimile noastre strălucirea luminii pe care au întrezărit-o părinţii noştri. Prin Domnul. Amin. (Rug. din 9 ianuarie)
Dacă G. este un preot sau un diacon: 

G. Domnul să fie cu voi.

T. Şi cu duhul tău. 

G. Să vă binecuvânteze Dumnezeu atotputernicul + Tatăl, Fiul şi Duhul Sfânt.
T.  Amin.
Dacă G nu este preot sau diacon: 

G.  Domnul să ne binecuvânteze, să ne apere de orice rău şi să ne conducă la viaţa cea veşnică.
T.  Amin.

G.  (fie preot ori diacon sau un laic)

 Să mergem şi să ducem în lume bucuria Pruncului Isus, mai cu seamă în familiile şi comunităţile noastre.

T. Mulţumim lui Dumnezeu.

Cântec de Crăciun 
Tradus: Congregaţia Fiicele Sfintei Maria a Divinei Providenţe 

